**Elsa Hedvig Helene Jacobsen** (født 7. desember 1892 i Hamburg, død 18. mai 1991 i Bærum) var en tysk-norsk forfatter og kostholdsekspert.

Liv og virke
------------

Elsa Jacobsen tilbrakte barne- og ungdomsårene i Tyskland, før familien flyttet til Kristiania, hvor hun ble elev ved Otto Treiders Handelsskole. Hun arbeidet siden som kontorassistent og sekretær, før hun ble ansatt i Norsk Hydro. Der vikarierte hun en periode som sekretær for Sam Eyde.

Sammen med faren og søsteren reiste hun i 1922 til Tyskland og etablerte en pensjonatskole for unge piker. Der ble hun senere gift med en av lærerne. I 1932 flyttet hun tilbake til Hamburg, hvor hun engasjerte seg i Internasjonal Arbeiderhjelp og den kommunistiske motstanden mot Hitler. Noen år senere vendte hun tilbake til Oslo med sin sønn Tom. Der tok hun eksamen som statsautorisert translatør. Under okkupasjonen flyktet hun til Sverige. Hun markerte seg senere som motstander av atomvåpen.

I 1950-årene utga Elsa Jacobsen to barnebøker – *Unge helter* (1958) og *Jeg vil være med!*, begge med handling fra andre verdenskrig.

Hun ble i 1970-årene regnet blant Norges fremste kostholdseksperter. Hun var i flere tiår plaget av invalidiserende leddgikt, og under en behandling ved Alma Nissens behandlingshjem i Sverige oppdaget hun at hun ved kostholdets hjelp fikk tilbake førligheten på kort tid. Deretter oppsøkte hun vitenskapsfolk i Tyskland, Østerrike og Sveits for å fordype seg i emnet. I 1960-årene startet hun *Norsk Pasientforening for Helhetsterapi*. I 1971 utga hun *Den lille grønne*, som var et anklageskrift mot skolemedisinen.

I 1976 kom boken *Kjerringa Mot strømmen*. Den handler om Elsa Jacobsens liv, og ble skrevet av Jo-Bech Karlsen.

Familie
-------

Elsa Jacobsen var datter klokkeimportør Louis Jacobsen og hans hustru Bertha Concordia. Hun ble 2. oktober 1913 gift med juristen Odd Arthur Hanning Rønnow, og skilt i 1916 med ansvaret for sønnen Thomas «Tom» von Westen Rønnow.

Bibliografi
-----------

* 1958: *Unge helter : fortelling fra okkupasjonstiden*, Tiden, Oslo
* 1959: *Jeg vil være med!*, Tiden, Oslo
* 1971: *Den lille grønne*, Normannaforlaget, Oslo
* 1974: *Bli slank og frisk - uten å sulte!*, Normannaforlaget, Oslo
* 1974: *Tannråte : botemidlet: brønnforgiftning eller riktig kost*, Norsk Pasientforening for Helhetsterapi
* 1980: *Bli friskere - gjør det selv!*, Arbeidslag for helhetsmedisin, Rykkin
* 1982: *Celleterapi og andre biologisk-medisinske behandlingsformer*, Lanser Forlag, Oslo

Referanser
----------

1. 1 2 3  Bech-Karlsen, Jo (1976). *Kjerringa mot strømmen*. Oslo: Gyldendal. ISBN 8205088918.
2. ↑   Statens institutt for folkehelse, RA/S-3474, ARKIVREFERANSE: RA/S-3474, KILDEID: 108008 Del, Døde 1951 - 2014, Overområde i kilden: 1991-05-18
3. 1 2  Jacobsen, Elsa (1974). *Bli slank og frisk - uten å sulte!*. Oslo: Normanna-forl. ISBN 8270740020.
4. ↑  Folketelling 1910 for 0301 Kristiania kjøpstad, Tellingskrets: 055, Bosted by: 0009 Munkedamsveien 76, Leilighet: 05
5. 1 2  *Studentene fra 1897*. Kristiania. 1922. s. 233.
6. ↑  *Aftenposten 1991.05.23*. Norge, Oslo. 1991. s. 15.
7. ↑  Jacobsen, Elsa (1958). *Unge helter*. [Oslo]: Tiden.
8. ↑  Jacobsen, Elsa (1959). *Jeg vil være med!*. Oslo: Tiden.
9. ↑  Jacobsen, Elsa (1971). *lille grønne*. [Oslo]: Normannaforl.
10. ↑  Jacobsen, Elsa (1974). *Tannråte : botemidlet: brønnforgiftning eller riktig kost*. Norsk Pasientforening for Helhetsterapi. ISBN 8290158017.
11. ↑  Jacobsen, Elsa (1980). *Bli friskere - gjør det selv!*. [Rykkin]: Arbeidslag for helhetsmedisin. ISBN 8290372000.
12. ↑  *Celleterapi og andre biologisk-medisinske behandlingsformer*. Oslo: Lanser Forlag. 1982. ISBN 8273280047.

|  |  |
| --- | --- |
| Oppslagsverk/autoritetsdata | BIBSYS **·** Geni **·** VIAF
 |

Portal: Litteratur